张镃
移石种竹橘
野性乐閒寂，况值秋气清。
旋即东墙隈，削苔方甃平。
石立稍退步，薜荔缠珠缨。
橘香湖海趣，竹翠山林情。
二物昔所嗜，未暇同经营。
环种近百竿，叶叶琴筑声。
对植才两树，颗颗金玉明。
交枝与丛稍，拂巾须缓行。
其间两度地，幽致吾主盟。
静极坐累刻，焉有世虑萦。
人生会心处，小大景不争。
长年兴无涯，风月随阴晴。
抽萌及吐蕊，预喜春林荣。
客来开茗炉，礼意固匪轻。
作诗渐忘言，此语亦老成。
杜门安蹇拙，何急谋虚名。